BCP ปลื้ม! “หุ้นกู้ด้อยสิทธิฯ” กระแสตอบรับเยี่ยม ยืนยันมาตรฐานบัญชี TAS 32 ไม่กระทบ
BCP ปลื้ม! “หุ้นกู้ด้อยสิทธิฯ” กระแสตอบรับเยี่ยม ระดมทุนรองรับการเติบโตในอนาคต พร้อมมั่นใจมาตรฐานการบัญชีใหม่ หรือ TAS 32 ไม่มีผลกระทบต่อหุ้นกู้ด้อยสิทธิฯ
BCP ปลื้ม! “หุ้นกู้ด้อยสิทธิฯ” กระแสตอบรับเยี่ยม ระดมทุนรองรับการเติบโตในอนาคต พร้อมมั่นใจมาตรฐานการบัญชีใหม่ หรือ TAS 32 ไม่มีผลกระทบต่อหุ้นกู้ด้อยสิทธิฯ
24 ต.ค. 2562

นายชัยวัฒน์ โควาวิสารัช ประธานเจ้าหน้าที่บริหารและกรรมการผู้จัดการใหญ่ บริษัท บางจาก คอร์ปอเรชั่น จำกัด (มหาชน) หรือ BCP เปิดเผยว่า บริษัทประสบความสำเร็จในการเสนอขายหุ้นกู้ด้อยสิทธิที่มีลักษณะคล้ายทุนฯ มูลค่าเสนอขายรวม 10,000 ล้านบาท ซึ่งหุ้นกู้ดังกล่าวได้รับเรทติ้ง “BBB+” จากทริสเรทติ้ง (เรทติ้งองค์กร “A” แนวโน้ม “คงที่”) จ่ายดอกเบี้ย 5.00% ต่อปีสำหรับช่วง 5 ปีแรก โดยทำการออกหุ้นกู้เมื่อวันที่ 18 ตุลาคม 2562 ที่ผ่านมา
สำหรับการเสนอขายหุ้นกู้ด้อยสิทธิที่มีลักษณะคล้ายทุนฯ ในครั้งนี้ เป็นการเสนอขายหุ้นกู้ลักษณะดังกล่าวครั้งแรกของบริษัท ซึ่งประสบความสำเร็จเป็นอย่างสูง ได้รับความสนใจจากผู้ลงทุนอย่างท่วมท้น บริษัทจึงตัดสินใจเพิ่มมูลค่าการเสนอขายจากเดิม 6,000 ล้านบาท โดยการออกหุ้นกู้สำรอง (Greenshoe) เพิ่มอีก 4,000 ล้านบาท รวมเป็นมูลค่าทั้งสิ้น 10,000 ล้านบาท
ทั้งนี้ เพื่อรองรับความต้องการลงทุนของผู้ลงทุน สะท้อนให้เห็นถึงความเชื่อมั่นที่นักลงทุนมีต่อบางจากฯ ส่งผลให้สามารถระดมทุนได้ตามแผนการจัดหาเงินที่ระดับต้นทุนทางการเงินที่เหมาะสม
“บางจากฯ ขอขอบคุณผู้ลงทุนทุกท่านที่ให้ความสนใจและให้การสนับสนุนการระดมทุนของบริษัทในครั้งนี้ ซึ่งจะเป็นการช่วยเสริมสร้างความแข็งแกร่งของโครงสร้างทางการเงินของบริษัททางหนึ่ง เพื่อเตรียมพร้อมรองรับการเติบโตในอนาคต ตามเป้าหมายการดำเนินธุรกิจที่จะสร้างความมั่นคงและยั่งยืนด้านพลังงานให้ประเทศต่อไป” นายชัยวัฒน์ กล่าว
ด้านนายสุรชัย โฆษิตเสรีวงค์ รองกรรมการผู้จัดการใหญ่ กลุ่มงานบัญชีและการเงิน ของ BCP กล่าวว่า ตามมาตรฐานการบัญชีใหม่ ฉบับที่ 32 หรือ TAS 32 ที่มีการปรับปรุงเรื่องการแสดงรายการเครื่องมือทางการเงิน โดยจะเริ่มใช้ตั้งแต่ 1 มกราคม 2563 นั้น บริษัทได้ตระหนักถึงผลกระทบและได้มีการหารือกับที่ปรึกษากฎหมายและผู้สอบบัญชี เพื่อจัดทำข้อกำหนดสิทธิของหุ้นกู้ด้อยสิทธิที่มีลักษณะคล้ายทุนฯ ชุดนี้ ให้สามารถนับเป็นส่วนของทุนในทางบัญชีได้ 100% ตลอดอายุหุ้นกู้ตามมาตรฐานการบัญชีฉบับใหม่
ดังนั้น การใช้มาตรฐานการบัญชีฉบับใหม่หรือ TAS 32 ในปีหน้า จึงไม่มีผลกระทบต่อหุ้นกู้ด้อยสิทธิที่มีลักษณะคล้ายทุนฯ ของบริษัทแต่อย่างใด